Neuvoston 22 päivänä joulukuuta 1995 vahvistama YHTEINEN KANTA (EY) N:o 3/96 Euroopan parlamentin ja neuvoston direktiivin 96/. . ./EY antamiseksi moottoriajoneuvojen päästöjen aiheuttaman ilman pilaantumisen ehkäisemiseksi toteutettavia toimenpiteitä koskevien jäsenvaltioiden lainsäädäntöjen lähentämisestä annetun direktiivin 70/220/ETY muuttamisesta (96/C 37/03)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 100 a artiklan,

ottavat huomioon komission ehdotuksen(1),

ottavat huomioon talous- ja sosiaalikomitean lausunnon(2),

noudattavat perustamissopimuksen 189 b artiklassa määrättyä menettelyä(3),

sekä katsovat, että

on tärkeää toteuttaa toimenpiteitä sisämarkkinoiden tavoitteiden toteuttamisen osalta; sisämarkkinat käsittävät alueen, jolla ei ole sisäisiä rajoja ja jolla tavaroiden, henkilöiden, palveluiden ja pääomien liikkuvuus taataan,

neuvoston 22 päivänä marraskuuta 1973 hyväksymässä Euroopan yhteisöjen ensimmäisessä toimintaohjelmassa ympäristön suojelemiseksi(4) kehotetaan ottamaan huomioon viimeisin tieteellinen kehitys moottoriajoneuvojen kaasujen aiheuttaman ilman pilaantumisen estämiseksi ja mukauttamaan jo annetut direktiivit sen mukaisesti; viidennessä toimintaohjelmassa, jonka päälinjat neuvosto hyväksyi 1 päivänä helmikuuta 1993 antamassaan päätöslauselmassa(5), säädetään lisätoimenpiteitä moottoriajoneuvojen päästöjen vähentämiseksi huomattavasti nykyiseltä tasolta,

moottoriajoneuvojen päästöjen vähentämistavoitetta sekä sisämarkkinoiden täytäntöönpanoa ajoneuvojen osalta ei voida toteuttaa riittävällä tavalla yksittäisissä jäsenvaltioissa; ne voidaan sen sijaan toteuttaa paremmin yhteisön tasolla lähentämällä moottoriajoneuvojen päästöjen aiheuttaman ilman pilaantumisen ehkäisemiseksi toteutettavia toimenpiteitä koskevia jäsenvaltioiden lainsäädäntöjä,

voidaan olla samaa mieltä siitä, että liikenteen kehitys yhteisössä on aiheuttanut huomattavan kuormituksen ympäristölle ja että on olemassa vaara, että tämä kehitys johtaa ympäristön jatkuvaan huononemiseen; liikennetiheyden todellinen kasvu koko yhteisössä on ollut suurempi kuin tähänastisissa virallisissa ennusteissa, ja tämän vuoksi on kaikille moottoriajoneuvoille asetettava tiukkoja päästöstandardeja,

komissio on hyväksynyt eurooppalaisen ohjelman päästöistä, pakokaasuista ja moottoriteknologiasta (EPEFE); tämä ohjelma perustettiin sen varmistamiseksi, että tulevissa epäpuhtauksien päästöjä koskevissa direktiiviehdotuksissa pyritään sekä ympäristön, kuluttajan että talouden kannalta mahdollisimman hyviin ratkaisuihin; ohjelma koskee sekä moottoriajoneuvojen että niiden käyttövoimana olevien polttoaineiden aiheuttamaa pilaantumista,

moottoriajoneuvojen päästöjen aiheuttaman ilman pilaantumisen ehkäisemiseksi toteutettavia toimenpiteitä koskeva direktiivi 70/220/ETY(6), on yksi direktiivillä 70/156/ETY(7), vahvistetuista hyväksyntämenettelyä koskevista erityisdirektiiveistä,

direktiivissä 70/220/ETY vahvistetaan raja-arvot näiden moottoreiden hiilimonoksidin ja palamattomien hiilivetyjen päästöille; näitä raja-arvoja alennettiin ensimmäisen kerran neuvoston direktiivillä 74/290/ETY(8) ja täydennettiin komission direktiivin 77/102/ETY(9) mukaisesti typen oksidien päästöille sallituilla raja-arvoilla; näille kolmelle päästölajille takoitettuja raja-arvoja alennettiin peräkkäin komission direktiivillä 78/665/ETY(10) sekä neuvoston direktiiveillä 83/351/ETY(11) ja 88/76/ETY(12); raja-arvot dieselmoottoreiden hiukkaspäästöille otettiin käyttöön direktiivillä 88/436/ETY(13); tiukemmat euroop palaiset standardit alle 1,4-litraisten ajoneuvojen kaasupäästöille otettiin käyttöön direktiivillä 89/458/ETY(14); näiden standardien soveltaminen on ulotettu kaikkiin henkilöautoihin niiden sylinteritilavuudesta riippumatta, parannetun eurooppalaisen testausmenettelyn, johon sisältyy ajojakso taajama-alueen ulkopuolella, perusteella; polttoainejärjestelmän haihtumispäästöjä ja päästöjen vähentämiseen liittyvien ajoneuvon osien kestävyyttä koskevat vaatimukset sekä dieselmoottorilla varustettujen autojen hiukkaspäästöjä koskevat tiukemmat standardit otettiin käyttöön direktiivillä 91/441/ETY(15); henkilöautoihin, joissa on yli kuusi istumapaikkaa tai joiden enimmäismassa on yli 2 500 kilogrammaa, sekä kevyisiin hyötyajoneuvoihin ja maastoajoneuvoihin, jotka kuuluvat direktiivin 70/220/ETY soveltamisalaan, sovelletaan nykyään direktiivin 93/59/ETY(16) mukaisesti yhtä tiukkoja standardeja kuin henkilöautoihin, ottaen huomioon kyseisten ajoneuvojen erityisominaisuudet; henkilöautoihin sovellettavia standardeja on tiukennettu direktiivillä 94/12/ETY, jolla otetaan myös käyttöön uusi menetelmä valmistuksen vaatimustenmukaisuuden valvomiseksi; kevyisiin hyötyajoneuvoihin sovellettavat standardit on yhdenmukaistettava henkilöautoihin sovellettavien standardien kanssa, jotta ne olisivat vähintään yhtä tiukat,

komission tällä alalla tekemä työ on osoittanut, että yhteisön teollisuuden käytettävissä olevia parhaita tekniikkoja voidaan edelleen parantaa, jotta kevyiden hyötyajoneuvojen osalta voitaisiin noudattaa huomattavasti alennettuja päästörajoja; tämä koskee myös tulevia uusia tekniikkoja; ehdotetut standardit koskisivat sekä uusien ajoneuvotyyppien hyväksyntää että valmistuksen vaatimustenmukaisuuden valvomista, koska muutetun otanta- ja tilastollisen arviointimenetelmän ansiosta on mahdollista poistaa direktiivin 70/220/ETY mukaisesti aiempien raja-arvojen alentamisvaiheiden aikana raja-arvoille sallitut poikkeamat,

komissio on tutkinut ajoneuvoluokkien II ja III yhdistämismahdollisuutta sekä kevyiden hyötyajoneuvojen todellisia käyttöoloja taajamaliikenteessä ja maantieajossa sekä näiden ajoneuvojen erityisominaisuuksia,

on suotavaa sallia, että jäsenvaltiot voivat verohelpotuksia myöntämällä nopeuttaa sellaisten ajoneuvojen markkinoille saattamista, jotka täyttävät yhteisön tasolla annetut määräykset; näiden verohelpotusten on oltava perustamissopimuksen määräysten mukaisia ja niiden on täytettävä tietyt sisämarkkinoiden vääristymisen ehkäisemiseksi tarkoitetut edellytykset; tämä direktiivi ei vaikuta jäsenvaltioiden oikeuteen sisällyttää epäpuhtauksien ja muiden aineiden päästöt moottoriajoneuvojen liikennemaksujen laskemisperusteisiin,

tässä direktiivissä säädetty vaatimus ilmoittaa riittävän ajoissa ei rajoita muissa yhteisöoikeuden säännöksissä, ja erityisesti perustamissopimuksen 93 artiklan 3 kohdassa, määrättyä vaatimusta ilmoittaa riittävän ajoissa,

on suotavaa, että neuvosto antaa viimeistään 31 päivänä joulukuuta 1997 asianmukaiset määräykset vuonna 2000 alkavalle ajanjaksolle komission viimeistään 30 päivänä kesäkuuta 1996 antaman ehdotuksen perusteella; tämän ehdotuksen tarkoituksena on oltava kevyiden hyötyajoneuvojen päästöjen huomattava vähentäminen, ja

toimenpiteissä, joiden tavoitteena on alentaa ilman epäpuhtauspäästöjä vuodesta 2000 eteenpäin, on noudatettava yhtenäistä ja monipuolista menettelytapaa, johon sisältyvät kaikki tieliikenteestä aiheutuvaa ilman pilaantumista vähentävät toimenpiteet; kaikki direktiivin 94/12/ETY 4 artiklassa luetellut laatusuureet ovat aiheellisia; vuodesta 2000 voimassa olevien vaatimusten tavoitteen kevyiden hyötyajoneuvojen suhteen pitäisi olla se, että näille ajoneuvoille asetetaan yhtä ankarat vaatimukset kuin henkilöajoneuvoille käyttämällä yhtenäistä tekniikkaa päästöjen alentamiseksi ja ottaen huomioon kevyiden hyötyajoneuvojen erityisominaisuudet sekä kategorian N1 luokan II ja III ajoneuvojen osalta se, että on otettava huomioon kestävyyttä koskevat aiheelliset määräykset; komission on toteutettava ympäristö-, teknologia- ja kustannus-hyötynäkökohtien analyysi ja asetettava ennen kesäkuun 1996 loppua yhteisön määrälliset tavoitteet, jotta vuodesta 2000 sovellettavat yhteisön toimenpiteet voitaisiin hyväksyä,

OVAT ANTANEET TÄMÄN DIREKTIIVIN:

1 artikla

Muutetaan direktiivin 70/220/ETY liite I tämän direktiivin liitteen mukaisesti.

2 artikla

1. Jäsenvaltioiden on hyväksyttävä 1 päivästä lokakuuta 1996 direktiivin 70/220/ETY, sellaisena kuin se on muutettuna tällä direktiivillä, vaatimustenmukaisuussäännökset, direktiivin 70/156/ETY 4 artiklan 1 kohdan ja 7 artiklan 1 kohdan soveltamiseksi.

2. Jäsenvaltiot eivät voi enää myöntää 1 päivästä tammikuuta 1997 luokan I ajoneuvojen osalta ja 1 päivästä tammikuuta 1998 alkaen luokkien II ja III ajoneuvojen osalta:

- ETY-tyyppihyväksyntää direktiivin 70/156/EY 4 artiklan 1 kohdan mukaisesti tai

- kansallista tyyppihyväksyntää, jollei vedota direktiivin 70/156/ETY 8 artiklan 2 kohdan säännöksiin,

moottorin päästöjen aiheuttamaan ilman pilaantumiseen liittyvistä syistä ajoneuvotyypille, jos se ei ole direktiivin 70/220/ETY mukainen, sellaisena kuin se on muutettuna tällä direktiivillä.

3. Jäsenvaltioiden on 1 päivästä lokakuuta 1997 luokan I ajoneuvojen osalta ja 1 päivästä lokakuuta 1998 luokkien II ja III ajoneuvojen osalta:

- katsottava, että uusien ajoneuvojen direktiivin 70/156/ETY määräysten mukaiset vaatimustenmukaisuustodistukset eivät ole enää voimassa kyseisen direktiivin 7 artiklan 1 kohdan soveltamiseksi ja

- evättävä sellaisten uusien ajoneuvojen rekisteröinti, myynti tai liikkeelle laskeminen, joilla ei ole direktiivin 70/156/ETY mukaista vaatimustenmukaisuustodistusta, jollei vedota direktiivin 70/156/ETY 8 artiklan 2 kohdan määräyksiin,

moottoreiden päästöjen aiheuttaman ilman pilaantumisen takia, jos direktiivin 70/229/ETY, sellaisena kuin se on muutettuna tällä direktiivillä, vaatimuksia ei täytetä.

Niiden ajoneuvojen osalta, joiden teho-painosuhde on enintään 30 kW/t ja joiden enimmäisnopeus on korkeintaan 130 km/h, 1 alakohdassa säädetyt päivämäärät ovat vastaavasti 1 päivä lokakuuta 1998 ja 1 päivä lokakuuta 1999.

3 artikla

Jäsenvaltiot voivat säätää verohelpotuksia ainoastaan sellaisille moottoriajoneuvoille, jotka ovat direktiivin 70/220/ETY mukaisia, sellaisena kuin se on muutettuna tällä direktiivillä. Näiden helpotusten on oltava perustamissopimusten määräysten mukaisia ja niiden on täytettävä seuraavat edellytykset:

- niitä sovelletaan kaikkiin uusiin ajoneuvoihin, jotka on tarkoitettu saatettavaksi kaupan jonkin jäsenvaltion markkinoilla ja jotka täyttävät ennalta direktiivin 70/220/ETY vaatimukset, sellaisena kuin se on muutettuna tällä direktiivillä,

- ne päättyvät 2 artiklan 3 kohdassa vahvistetusta päivämäärästä alkaen, jolloin uusia moottoriajoneuvoja koskevat päästöarvot tulevat pakollisina voimaan,

- ne ovat kunkin moottoriajoneuvotyypin osalta arvoltaan alhaisemmat kuin lisäkustannukset, jotka aiheutuvat vahvistettujen raja-arvojen täyttämiseen tarvittavista laitteista ja niiden asentamisesta ajoneuvoon.

Komissiolle on ilmoitettava riittävän ajoissa kaikista suunnitelmista ottaa käyttöön tai muuttaa 1 kohdassa tarkoitettuja verohelpotuksia, jotta se voi esittää huomautuksensa.

4 artikla

Perustamissopimuksessa määrättyjen edellytysten mukaisesti toimien neuvosto määrittelee kantansa 31 päivään joulukuuta 1997 mennessä tässä direktiivissä tarkoitettujen moottoriajoneuvojen päästöjen aiheuttaman ilman pilaantumisen vähentämiseksi toteutettavien yhteisön toimenpiteiden uutta vaihetta koskevista ehdotuksista, jotka komissio esittää viimeistään 30 päivänä kesäkuuta 1996. Näitä toimenpiteitä sovelletaan vuodesta 2000 alkaen.

Komissio noudattaa näissä ehdotuksissa direktiivin 94/12/ETY 4 artiklassa esitettyä menettelytapaa.

5 artikla

1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan 1 päivään lokakuuta 1996 mennessä. Niiden on ilmoitettava tästä komissiolle viipymättä.

Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.

6 artikla

Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.

7 artikla

Tämä direktiivi on osoitettu kaikille jäsenvaltioille.

Tehty . . .

Euroopan parlamentin puolesta

Puhemies

Neuvoston puolesta

Puheenjohtaja

(1) EYVL N:o C 390, 31.12.1994, s. 26

(2) EYVL N:o C 201, 26.7.1993, s. 9

(3) Euroopan parlamentin lausunto annettu . . . (sitä ei vielä ole julkaistu virallisessa lehdessä), neuvoston yhteinen kanta vahvistettu . . . (sitä ei vielä ole julkaistu virallisessa lehdessä) ja Euroopan parlamentin päätös tehty . . . (sitä ei vielä ole julkaistu virallisessa lehdessä)

(4) EYVL N:o C 112, 20.12.1973, s. 1

(5) EYVL N:o C 138, 17.5.1993, s. 1

(6) EYVL N:o L 76, 6.4.1970, s. 1, direktiivi sellaisena kuin se on viimeksi muutettuna direktiivillä 94/12/ETY (EYVL N:o L 100, 19.4.1994, s. 42)

(7) EYVL N:o L 42, 23.2.1970, s. 1, direktiivi sellaisena kuin se on viimeksi muutettuna komission direktiivillä 95/54/EY (EYVL N:o L 266, 8.11.1995, s. 1)

(8) EYVL N:o L 159, 15.6.1974, s. 61

(9) EYVL N:o L 32, 3.2.1977, s. 32

(10) EYVL N:o L 223, 14.8.1978, s. 48

(11) EYVL N:o L 197, 20.7.1983, s. 1

(12) EYVL N:o L 36, 9.2.1988, s. 1

(13) EYVL N:o L 214, 6.8.1988, s. 1

(14) EYVL N:o L 226, 3.8.1989, s. 1

(15) EYVL N:o L 242, 30.8.1991, s. 1

(16) EYVL N:o L 186, 28.7.1993, s. 21

LIITE

Muutokset direktiivin 70/220/ETY, sellaisena kuin se on muutettuna direktiivillä 93/59/ETY, liitteisiin

Korvataan 5.3.1.4. jaksossa oleva taulukko seuraavalla taulukolla:

>TAULUKON PAIKKA>

(1**) Lukuun ottamatta:

- yli kuuden henkilön, kuljettaja mukaan lukien, kuljetukseen tarkoitettuja ajoneuvoja,

- ajoneuvoja, joiden enimmäismassa on yli 2 500 kg.

(2***) Ja (**) kohdassa tarkoitetut kategorian M ajoneuvot."

SELVITYS NEUVOSTON PERUSTELUISTA

I. JOHDANTO

1. Komissio esitti 19 päivänä joulukuuta 1994 EY:n perustamissopimuksen 100 a artiklaan perustuvan ehdotuksen moottoriajoneuvojen päästöjen aiheuttaman ilman pilaantumisen ehkäisemiseksi toteutettavia toimenpiteitä koskevien jäsenvaltioiden lainsäädäntöjen lähentämisestä annetun direktiivin 70/220/ETY muuttamisesta.

2. Euroopan parlamentti antoi 20 päivänä syyskuuta 1995 lausuntonsa, jossa se ehdotti kahdeksaatoista tarkistusta komission ehdotukseen. Tämän lausunnon perusteella komissio esitti 5 päivänä lokakuuta 1995 muutetun ehdotuksen, jossa se on hyväksynyt neljä parlamentin tekemää tarkistusta.

3. Talous- ja sosiaalikomitea antoi lausuntonsa 27 päivänä huhtikuuta 1995.

4. Neuvosto vahvisti 22 päivänä joulukuuta 1995 perustamissopimuksen 189 b artiklan mukaisesti komission ehdotusta koskevan yhteisen kannan.

II. TAVOITE

5. Direktiiviehdotuksen tarkoituksena on lähinnä saattaa kevyiden hyötyajoneuvojen ilmaa pilaavia päästöjä koskevat standardit yhtä tiukoiksi kuin ne, joita sovelletaan direktiivissä 94/12/EY määriteltyihin henkilöautoihin.

III. SELVITYS YHTEISESTÄ KANNASTA

6. Neuvosto on hyväksynyt komission ehdotuksen kahta kohtaa lukuun ottamatta:

a Direktiiviehdotuksen liitteessä olevien raja-arvojen osalta neuvosto on päätynyt tiukentamaan niitä hiilivetyjen ja typen oksidien yhteenlasketun massan sekä hiukkasten massan arvoja, joita sovelletaan

- kategorian N1 luokkiin II ja III kuuluviin ajoneuvoihin

- tällaisiin ajoneuvoihin tarkoitettuihin suoraruiskutteisiin dieselmoottoreihin.

b) Koska komission ehdottama ajankohta uusien toimenpiteiden soveltamiselle (1. lokakuuta 1995) on jo mennyt, neuvosto on siirtänyt tämän ajankohdan 1 päiväksi lokakuuta 1996, jotta jäsenvaltiolla olisi kuusi kuukautta aikaa saattaa direktiivi osaksi kansallista lainsäädäntöään, ja tämän vuoksi neuvosto on siirtänyt 2 artiklassa mainittuja muita päivämääriä.

Neuvosto on sisällyttänyt lisäksi yhteiseen kantaansa ne neljä tarkistusta, joita komissio parlamentin lausunnon perusteella ehdotti.